Wara li Spanja rat qabża fil-każijiet tal-coronavirus b'aktar minn 920 każ ġdid nhar il-Ġimgħa, il-Gvern Ingliż iddeċieda li kull min jidhol ir-Renju Unit minn Spanja jrid jagħmel kwarantina ta' 14-il ġurnata. Id-deċizjoni ġabet reazzjoni immedjata speċjalment minn Ingliżi li laħqu bbukkjaw il-vaganzi tagħhom fi Spanja, bil-Ministru tal-Affarijiet Barranin Dominic Raab jgħid li l-Gvern Ingliż mhux se jagħmel apoloġiji għad-deċiżjonijiet li hemm bżonn jieħu. Ingliżi li qegħdin Spanja għal vaganza jew dawk li għadhom kemm ħallsu biex imorru fil-jiem li ġejjin esprimew rabja għall-Gvern Ingliż li ddeċieda li dawk li se jirritornaw fir-Renju Unit minn Spanja jridu jagħmu 14-il jum kwarantina obbligatorja, wara li nhar il-Ġimgħa l-pajjiż li għadu kemm ħareġ minn lockdown, irreġistra 922 każ ġdid. Il-Ministru għall-Affarijiet Barranin Dominici Raab iddefenda d-deċiżjoni tal-gvern u qal li din kienet neċessarja biex ma jinfirix il-virus. Intant l-Ingliżi jinsabu rrabjati għal din id-deċiżjoni b'uħud jgħidu li r-Renju Unit qiegħed f'sitwazzjoni ferm agħar minn Spanja. Il-linji tal-ajru fosthom il-linja tal-ajru British Airways ikkritikat id-deċiżjoni bħala daqqa ta' ħarta oħra għall-industrija. Intant b'reazzjoni il-Ministru għall-affarijiet barranin Spanjola Arancha Gonzalez Laya sostniet li Spanja huwa pajjiż sigur għat-turisti u li s-sitwazzjoni qiegħda taħt kontroll. Il-mexxej tal-Korea ta' Fuq Kin Jong Un iddikjara stat ta' emerġenza fil-pajjiż u lockdown fil-belt li tmiss mal-fruntiera tal-Korea t'Isfel wara li raġel infettat bil-virus mill-Korea t'isfel daħal fil-pajjiż. Jekk dan il-każ se jiġi kkonfermat, għall-Korea ta' Fuq li s'issa dejjem qalet li kienet ħielsa totalment minn dan il-virus, dan ikun l-ewwel każ. Iżda Kim Jong Un iddikjara li mhux se jiċċajta mal-virus u ordna lockdown immedjat. Qed jiġi rrappurtat li r-raġel li għandu l-virus kien ilu jgħix fil-Korea ta' Isfel għal 3 snin u li daħal fil-Korea ta' Fuq illegalment. Ir-raġel inżamm taħt kwarantina u qed jiġu ttestjati dawk li setgħu kellhom kuntatt miegħu. L-istat ta' Victoria, it-tieni l-ikbar fl-Awstralja rreġistra kważi 460 każ ġdid, jiġifieri żieda ta' 357 każ mill-jum ta' qabel. Il-Premier ta' Victoria Daniel Andrews qal li fl-aħħar 24 siegħa Victoria rreġistrat 10 imwiet minħabba l-Covid-19. Il-każijiet ġodda nstabu wara li f'ġurnata waħda saru iktar minn 45,000 swab test. Bħalissa f'Victoria hemm lock down ta' sitt ġimgħat, bil-fruntieri magħluqa u lbies obbligatorju tal-maskri.